Malema: 'Wittes moet aanvaar hulle is rassiste' | Netwerk24
Deur Bonolo Selebano 06 Desember 2019 20:58
Julius Malema ... Wit Suid-Afrikaners kan baat vind by selfbewussyn en selfondersoek oor die subtiele en openlike rassevooroordele wat hulle jeens swart mense het. Foto: Felix Dlangamandla
Alle wit Suid-Afrikaners moet aanvaar dat hulle rassiste is, sê Julius Malema, EFF-leier.
Wit Suid-Afrikaners kan baat vind by selfbewussyn en selfondersoek oor die subtiele en openlike rassevooroordele wat hulle jeens swart mense het, het hy Donderdag aan Netwerk24 gesê.
“Jy moet sê, ek is ’n rassis. Jy kan nie ontken dat jy ’n alkoholis is as jy een is nie, want dan sal jy nie die hulp aanvaar wat jy nodig het nie,” sê Malema.
“Dis nie hulle skuld nie, die stelsel het hulle so gemaak, om te glo dat hulle meerderwaardig is, om te glo hulle het meer verstand as enige ander ras. Hulle is onbewustelik baie afwysend omdat dit by hulle ingebou is.”
Hy het met Netwerk24 gepraat kort voor die EFF se nasionale volksvergadering volgende week waar nuwe leiers gekies gaan word.
Malema, wat in November in die gelykheidshof onskuldig bevind is op ’n klag van haatspraak nadat hy Pravin Gordhan, minister van staatsondernemings, ’n “hond van witmonopoliekapitaal” genoem het, gaan nou in Randburg teregstaan op ’n aanklag dat hy ’n polisie-offisier aangerand het.
Daarby is daar ook klagte in sowel Bloemfontein as Newcastle omdat hy glo mense aangemoedig het om grond te beset.
Hy word ook daarvan beskuldig dat hy in Oos-Londen ’n vuurwapen onwettig afgevuur het ten tyde van die EFF se verjaardagvieringe daar in 2018.
“Al dié sake het te doen met die EFF. Die grondsaak spruit uit die afsluiting van die EFF-konferensie toe ek gepraat het oor besluite in die Vrystaat en Newcastle. Die beweringe oor die geweer het te doen met ’n EFF-byeenkoms en die beweringe dat ek ’n polisieman aangerand het, spruit uit die begrafnis van Winnie Mandela – alles goed op die slagveld van plekke waarheen die EFF ons stuur,” sê Malema.
Iemand is desperaat om die goeie naam van die EFF-leiers onder verdenking te bring.
Malema en die EFF-leierskap word beskuldig daarvan dat hulle voordeel getrek het uit die VBS Mutual Bank wat verlede jaar in kuratorskap geplaas is weens ’n likiditeitskrisis.
“R2 miljard is by die bank gesteel en hulle sê mense wat verbonde is aan die EFF en sy leierskap het R16 miljoen gevat en dat die EFF die bank laat ineenstort het. Jy kan sien dié dinge kom uit die rigting van ’n bepaalde politieke party,” sê Malema.
“Dit is absolute onsin. ‘Floyd het ’n kar gekry, Floyd het ’n huis gekry, Floyd se broer het ’n huis gekry of ’n restaurant, Malema het gekry . . .’ Iemand is desperaat om die goeie naam van die EFF-leiers onder verdenking te bring. Ons het die VBS nie nodig nie.
“Dit is desperate optrede en daarom veroorsaak dit nie by een van ons slapelose nagte nie,” sê Malema.
Malema het ook tyd daaraan afgestaan om homself te verontskuldig oor bewerings dat hy persoonlik voordeel getrek het uit tenderkorrupsie in Limpopo in sy tyd as ANC-jeugleier.
Dit nadat beweer is dat Malema ’n onregstreekse aandeelhouding gehad het in On-Point Engineering, ’n maatskappy aan wie Limpopo se departement van paaie en vervoer in 2009 ’n tender van R50 miljoen toegeken het om die departement se projekbestuurseenheid te bedryf.
“Ek word uitgewys as iemand wat die Limpopo-provinsie in duie laat stort het. Ek is tot vandag toe nog nie gearresteer nie, ek is nog nooit gearresteer nie, ek is nog nooit aangekla nie. Hulle het net die doringkroon op my kop gesit en my so gelos,” het Malema gesê.
“As ek korrup was soos wat julle ouens (die media) my na die publiek geprojekteer het, waarom word ek nie gearresteer nie?” vra Malema.
Ek is net skoon, ek dra skoon, ek kyk na myself. Ek werk, ek koop my eie klere, ek sal myself van tyd tot tyd bederf, maar ek lewe nie uitspattig nie.
Persepsies dat hy ’n duur lewenstyl handhaaf
Malema draai nie doekies om oor sy leefstyl nie, en sê sy vlak van aktivisme moet nie gemeet word aan waar hy woon of sy klerekeuse nie.
“Ek is net skoon, ek dra skoon, ek kyk na myself. Ek werk, ek koop my eie klere, ek sal myself van tyd tot tyd bederf, maar ek lewe nie uitspattig nie.
Mandela het in Houghton gewoon, (oudpres.) Kgalema (Motlanthe) woon in Houghton, (oudpres. Thabo) Mbeki woon in Houghton, en hy is jul held. So, waarom ek?” wou Malema weet.
“Het ek ’n vergadering met enige van julle gehad en gesê ek sal nie in Sandton woon nie? Toe ek die EFF gestig het, het ek in Sandton gewoon, my huise in Sandton is regstreeks op TV opgeveil, die mense wat by die EFF aangesluit het, het aangesluit terwyl hulle bewus was van dié feite.”
Die EFF se nieamptelike koalisie met die DA in die land se metro’s
Malema het sy sienings gedeel oor wat verkeerd geloop het met sy party se gesprekke met die DA oor die Johannesburgse burgemeesterskap, wat Woensdag deur die ANC se Geoff Makhubo weggeraap is.
“Ek het Helen Zille gebel en ons was saam met James Selfe en John (Steenhuisen, tussentydse leier van die DA) en sy het gesê sy kan nie betrokke raak nie en dat ek met John moet praat en John het gesê ‘ons kan jou nie ’n uitvoerende amp gee nie, ons kan jou nie (die) speaker(skap) gee nie, julle moet komiteevoorsitters wees’ en ons het dit as baie disrespekvol beskou.
“Hulle het geweier en gesê die EFF moet gerelegeer word om as voorsitters van komitees op te tree. Ons het nie daardie wit arrogansie aantreklik gevind nie en ons moet dit tot ’n einde bring,” het Malema gesê.
Die EFF het gevolglik nie vir die DA of die ANC se burgemeesterskandidate gestem in die Johannesburgse burgemeestersverkiesing nie.
Malema sê Makhubo se beweerde korrupsie het die EFF verhinder om hom by die ANC te skaar in die stemming.
“Ons het aan die ANC gesê dat ons die ou nie wil hê nie en die ANC het probeer (om ’n ander kandidaat te kry), maar die (ANC se) laer strukture het geweier. Geoff is uiters gekompromitteer en om sake te vererger hou die beweerde korrupsie regstreeks verband met die munisipaliteit waar die ANC hom ontplooi het,” het Malema gesê.
Daar word beweer dat Makhubo se konsultasiemaatskappy, Molelwane Consulting, ’n 10%-kommissie gekry het van ’n omstrede kontrak wat met die Gupta-verwante Regiments Capital aangegaan is om die stad van Johannesburg se delgingsfonds te bestuur.
EFF-burgemeester in Tshwane
Malema het daarop aanspraak gemaak dat sy party ’n ooreenkoms met die ANC beklink het om die EFF die burgemeesterskap in die Tshwane-metroraad te laat oorneem.
“Vanoggend (Donderdag) het die ANC teruggekom en gesê ‘ouens, ons het mekaar dalk nou nog nie in Johannesburg gevind nie, maar ons is saam in Tshwane. Wat ons ook al doen, ons gaan dit saam doen en ons sal mekaar steun. Ons gaan Tshwane regeer,” het Malema gesê.
“Ons het niemand in Tshwane nodig nie. Net onsself en die ANC, selfs al sou die (ander opposisiepartye) saam met die DA gaan.”
Tshwane is Vrydag deur die Gautengse regering onder administrasie geplaas. Dit kom nadat die stad Donderdag sonder ’n burgemeester was nadat Stevens Mokgalapa en die raad se speaker, Katlego Mathebe, uitgeskop is toe mosies van wantroue op ’n spesiale raadsvergadering teen hulle aanvaar is.
Meer oor: Julius Malema
Tshwane se DA-burgemeester, speaker terug in hul pos